# 256 aC

El 256 aC va ser un any del calendari romà prejulià. Durant la República i l'Imperi Romà, era conegut com a any del consolat de Llong i Règul (o també any 498 ab urbe condita). L'ús del nom «256 aC» per referir-se a aquest any es remunta a l'alta edat mitjana, quan el sistema Anno Domini va ser el mètode de numeració dels anys més comú a Europa.

## Esdeveniments
### Antiga Grècia

* A la mort d'Areu II, fill pòstum d'Acròtat, amb vuit anys, Leònides II puja al tron d'Esparta.

### Antiga Roma

* Aquest any són elegits cònsols Luci Manli Vulsó Llong i Quint Cedici, que va morir al poc temps d'iniciar el seu mandat. El va substituir com a cònsol sufecte Marc Atili Règul.
* Els dos cònsols són enviats amb 330 naus des d'Ecnomos a Sicília per envair Cartago, però els cartaginesos els esperen a Heraclea Minoa sota la direcció d'Hamílcar i Hannó. En la batalla del cap Ècnomus, els romans en surten victoriosos perdent només 24 naus mentre els cartaginesos en perden 30 que es van enfonsar i 64 que els romans capturen. Els cartaginesos que sobreviuen es dirigeixen Cartago per defensar la capital, però els romans desembarquen a Clipea on estableixen el campament i des d'on devasten el territori cartaginès.
* S'utilitza per última vegada el corb, una arma de la marina de guerra romana destinada a l'abordatge, en aquesta batalla.
* En el curs de la Primera Guerra Púnica, els cònsols Marc Atili Règul i Luci Manli Vulsó Llong posen setge a la ciutat d'Aspis (l'actual Kélibia) i l'ocupen.

### Antiga Xina

* Fi de la dinastia Zhou, la més llarga de totes les dinasties de la Xina (1122 aC–256 aC) i la darrera de les dinasties de reis anteriors a les dinasties imperials.
* A Dujiangyan es construeix un gran sistema d'irrigació que encara funciona. Cap al segle ii durant la dinastia Han, els xinesos feien servir bombes de cadena que elevaven l'aigua. Eren accionades amb pedals, rodes hidràuliques, o mecanismes rotatoris impulsats per bous. L'aigua s'utilitzava per treballs públics o per proporcionar-la als habitatges però principalment es destinava a regadius.

## Necrològiques

* Timeu de Tauromènion, historiador sicilià.
* Areu II, fill pòstum d'Acròtat d'Esparta, amb vuit anys, mor de malaltia. El succeeix en el tron Leònides II, que ja actuava de regent.

## Referències

* ↑ Funegan, Jack (et al.). Chronos, kairos, Christos : nativity and chronological studies. Winona Lake [IN]: Eisenbrauns, 1989, p. 115. ISBN 9780931464508.
* ↑ Pausànias. Descripció de Grècia, III, 6, 7
* ↑ Fasti Capitolini
* ↑ Smith, William (ed.). «Caedicius». A Dictionary of Greek and Roman biography and mythology. [Consulta: 4 abril 2024].
* ↑ Polibi, Història, I, 25-28
* ↑ Wallinga, Hermann T. The boarding-bridge of the Romans. Groningen: Wolters, 1956, p. 12.
* ↑ Polibi. Història, I, 26
* ↑ Cunrui Xiong, Victor (comp.). Historical dictionary of medieval China. Lanham, Md.: Scarecrow Press, 2009, p. 533. ISBN 9780810860537.
* ↑ China – history. Encyclopædia Britannica, edició 1994.
* ↑ Needham, Joseph (1986). Science and Civilization in China Volum 4, Physics and Physical Technology, Part 2, Mechanical Engineering. Taipei: Caves Books Ltd. pàgs. 344-346.
* ↑ Needham, Volum 4, Part 2, 340-343.
* ↑ Needham, Volum 4, Part 2, 33, 110.
* ↑ Smith, William (ed.). «Timaeus». A Dictionary of Greek and Roman biography and mythology. [Consulta: 4 abril 2024].
* ↑ Plutarc. Vides paral·leles: Agis, XX, 3